**1. Nadležnosti Republičke izborne komisije u pogledu uređenja postupka izbora za narodne poslanike i izbora za predsednika Republike**

 U skladu sa Zakonom o izboru narodnih poslanika, Republička izborna komisija je nadležna za uređenje postupka izbora za narodne poslanike, tako što:

1. propisuje jedinstvene standarde za izborni materijal,
2. propisuje programe obuka i sprovodi obuke članova i zamenika članova lokalnih izbornih komisija i biračkih odbora,
3. informiše i edukuje birače o načinu ostvarivanja izbornog prava, kao i druge učesnike u izbornom postupku,
4. propisuje način određivanja biračkih mesta,
5. propisuje bliža pravila o uređenju prostorije za glasanje,
6. propisuje bliža pravila o predlaganju lica u biračke odbore,
7. propisuje način primopredaje izbornog materijala pre i posle glasanja,
8. sastavlja i objavljuje priručnik za praktičnu primenu pravila koja uređuju kako birački odbori sprovode glasanje i utvrđuju rezultate glasanja na biračkom mestu,
9. propisuje način praćenja izlaznosti birača na glasanje,
10. propisuje pravila o statističkoj obradi podataka,
11. bliže propisuje način podnošenja prigovora i postupanje po prigovorima u Republičkoj izbornoj komisiji,
12. propisuje način ostvarivanja prava na uvid u izborni materijal,
13. propisuje način na koji lokalne izborne komisije objavljuju svoje odluke na veb-prezentaciji Komisije i njihovo dostavljanje Komisiji,
14. propisuje način ostvarivanja prava na informaciju o tome da li je evidentirano da je neki birač glasao,
15. propisuje kodeks ponašanja članova i zamenika članova organa za sprovođenje izbora.

U skladu sa Zakonom o izboru predsednika Republike, navedene nadležnosti odnose se i na postupak izbora predsednika Republike, s tim što je navedenim zakonom propisana posebna nadležnost Republičke izborne komisije u pogledu postupka izbora predsednika Republike: uređenje postupka sprovođenja žreba za utvrđivanje redosleda kandidata na listi kandidata za izbor predsednika Republike.